Glikoprotein YKL-40: novi biomarker aktivnosti i težine kronične bolesti presatka protiv domaćina?

**Cilj** Utvrditi koreliraju li povišene razine YKL-40 pozitivno s aktivnošću i težinom kronične bolesti presatka protiv domaćina (prema engl. *chronic graft versus host disease* cGVHD) i može li YKL-40 poslužiti kao biomarker za ovu bolest.

**Postupci** Ova studija parova provedena je u Kliničko-bolničkom centru “Zagreb” u razdoblju od srpnja 2013. do listopada 2015. Uključili smo 56 pacijenata podvrgnutih transplantaciji krvotvornih matičnih stanica (prema engl. *hematopoietic stem cell transplantation*, HSCT): 35 pacijenata sa cGVHD i 21 bez cGVHD. Među skupinama nije bilo razlika u dobi, spolu, medijanu vremena od transplantacije do uključenja u istraživanje, intenzitetu kondicioniranja, tipu davatelja ili izvoru matičnih stanica. Uzorci krvi prikupljeni su pri uključenju u istraživanje, a razine YKL-40 mjerene su metodom ELISA. Aktivnost bolesti ocijenjena je uz pomoć ljestvica Aktivnost prema dojmu kliničara (prema engl. *Clinician’s Impression of Activity*) i Intenzitet imunosupresije (prema engl. *Intensity of Immunosuppression*), a težina bolesti uz pomoć ukupnog izračuna Nacionalnih instituta za zdravlje SAD-a (prema engl. *National Institutes of Health*, NIH).

**Rezultati** Razina YKL-40 bila je značajno viša kod pacijenata s cGVHD nego kod kontrolnih ispitanika (*P*=0,003). Razlika je ostala značajna nakon što su iz analize isključeni pacijenti s mijelofibrozom (*P*=0,017). Razina YKL-40 značajno je pozitivno korelirala s težinom bolesti (*P*<0,001; korelacijski koeficijent 0,455), i aktivnošću procijenjenom ljestvicom Aktivnosti prema dojmu kliničara (*P*=0,016; korelacijski koeficijent 0,412), ali ne i s aktivnošću procijenjenom ljestvicom Intenziteta imunosupresije (*P*=0.085; korelacijski koeficijent 0,296).

**Zaključak** Iako je naše istraživanje pokazalo da se YKL-40 može smatrati biomarkerom aktivnosti i težine cGVHD, naše rezultate potrebno je validirati na većoj skupini pacijenata koristeći longitudinalno testiranje YKL-40 razina kod pacijenata kod kojih postoji rizik obolijevanja od cGVHD.